Wysigings aan wapenwet rookskerm vir regering se onbevoegdheid | Maroela Media
Wysigings aan wapenwet rookskerm vir regering se onbevoegdheid
Voorgestelde wysigings aan die Wet op Beheer van Vuurwapens – wat onder meer selfverdediging as rede vir die besit van 'n vuurwapen skrap – is bloot 'n rookskerm vir die polisie se onvermoë om Suid-Afrikaners te beskerm.
Só het kenners Donderdag tydens die burgerregtegroep AfriForum se konferensie oor die voorgestelde wysigings gesê.
Talle organisasies, belangegroepe, drukgroepe en politieke partye het tydens dié konferensie hul steun gegee vir pogings om die wetgewing te stuit.
Paul Oxley, voorsitter van die organisasie Gun Owners South Africa (Gosa), sê daar was in 2018 reeds sprake van 'n "drakoniese en beperkende" wetsontwerp – en dat hulle as alarmisties bestempel is toe hulle destyds daarteen gewaarsku het.
Oxley sê nadat die konsepdokument uit die openbare oog verdwyn het, het mense teruggesit.
"Die probleem is nou dat dit veel erger teruggekeer het. Ons kan nie bekostig om die saak weer te laat vaar nie," sê Oxley.
Hy sê Gosa se regspan is besig om deur elke gedeelte van die wetgewing te werk om verskillende hoeke te vind waaruit dit beveg kan word. Elke nuwe stuk wetgewing moet ook deur 'n sosio-ekonomiese impakstudie gesteun word – en die studie oor die betrokke stuk wetgewing is reeds in 2016 opgestel.
Oxley bestempel die studie as hopeloos onlogies en sê indien dit uit die prentjie verwyder word, dit die weg kan help baan om die wetgewing te stuit.
Volgens Oxley is die polisie vrotsig met administrasie – benewens die feit dat talle polisielede volgens hom korrup en omkoopbaar is – en dat 'n departement met ondervinding in grootskaalse en doeltreffende administrasie die vuurwapenregister moet oorneem.
Daar was die afgelope ruk talle berigte oor die agterstande en chaos by die polisie se Sentrale Vuurwapenregister. Oxley stel voor dat 'n instelling soos die Suid-Afrikaanse Inkomstediens of selfs die departement van binnelandse sake eerder die administrasie oorneem.
Gideon Joubert, 'n direkteur by die organisasie Dear South Africa, stem saam dat die polisie nie in staat is om die administrasieproses van wettige vuurwapens te hanteer nie.
Joubert sê nie net het die polisie die afgelope ruk versuim om sy eie diensverskaffers te betaal nie – dit het duisende bewysstukke in die gedrang gebring – maar boonop is die polisie se eie stelsel wat moet boekhou van sy vuurwapens sedert verlede jaar afgeskakel.
"Dít is die polisie. Hulle is swak voogde van hul eie vuurwapens en stelsels en wil nou die voogde van alle ander vuurwapens wees," sê Joubert.
Dear SA, wat gewoonlik onpartydig bly, het oor dié omstrede kwessie wel standpunt ingeneem.
"Die wetsontwerp in sy geheel moet gaan. Dit is 'n aaklige stuk wetgewing," sê Joubert.
Die organisasie bied 'n platform wat die publiek in staat stel om hul insette oor beleid, voorgestelde wetsontwerpe of wysigings, asook voorstelle te lewer.
Joubert sê uit die sowat 90 000 voorleggings oor die voorgestelde wysigings wat net deur Dear SA se platform by die burgerlike polisiesekretariaat ingedien is, is slegs een die afgelope twee weke deur die sekretariaat geopen, of het iemand by die sekretariaat daarop gekliek.
Hy sê sowat 15 000 voorleggings kon die afgelope ruk nie verwerk word nie, maar het toe skielik deur die stelsel beweeg. Joubert sê dit is moeilik om met sekerheid te sê, maar die duisende voorleggings is óf skielik verwerk, óf summier uitgevee.
Vuurwapens nie sondaar
Dr. Pieter Groenewald, leier van die VF Plus, het gewaarsku dat die kwessie partypolitieke grense moet oorsteek en dat dit alle mense uiters ernstig raak.
"Statistieke wys dat tot 90% van mense in 'n bed sterf. Ek kan dan die stelling maak dat, volgens statistieke, 'n bed 'n baie gevaarlike voorwerp is. Wees dus versigtig as jy daarin klim."
Groenewald sê as na die minister van polisie, Bheki Cele, geluister word, is vuurwapens verantwoordelik vir die meeste moorde en geweld in Suid-Afrika. Groenewald sê dié stelling word nie deur syfers gesteun nie.
Volgens hom moes hy die vraag aan die polisieminister – oor hoeveel wettige en onwettige vuurwapens in misdaad gebruik word – niks minder nie as drie keer oor drie jaar vra voor hy 'n antwoord gekry het.
Groenewald sê die minister se amptelike antwoord was dat die misdaadadministrasiestelsel nie 'n onderskeid tref tussen gelisensieerde en ongelisensieerde wapens nie.
Die polisie het oor 'n tydperk van ses jaar self meer as 4 500 vuurwapens weens diefstal verloor. In dieselfde tyd het 10 miljoen patrone ook voete gekry.
"Wie is dus die ware kwaaddoeners hier? Wettige vuurwapeneienaars, of die polisie wat nie genoeg beheer oor sy eie vuurwapens het nie?"
Groenewald sê ook as daar nie nut vir 'n vuurwapen vir selfverdediging is nie, moet gevra word waarom ministers steeds gewapende lyfwagte het.
Hy sê die voorgestelde wetgewing is 'n rookskerm waaragter die regering skuil omdat hy nie die vermoë het om Suid-Afrikaners behoorlik te beskerm nie. "Ons is die kwesbare mense. Die regering kan nie sy verpligting nakom nie en nou wil hy die blaam skuif na wettige vuurwapeneienaars.
"Ons sal nie ontwapen word en slagoffers wees weens die regering se onvermoë nie," sê Groenewald.
In die nuus vuurwapenwet
Hoër drumpel vir krag kan beurtkrag help verminder
SA is rasmal – verslag
Het Gatland 'n plan vir Bokke?
Goeie geselskap en 'n koppie warm tee
Olimpiese Spele: SA naellopers blitsig uit blokke
Ilse Salzwedel floreer
Inderdaad is hulle onbevoeg en ons eerlike burgers nie skuldig aan wapens of ammunisie verloor nie! Dan moet die polisie en die VIP's sonder beskerming klaar kom en op ons vlak kom bly waar die kriminele so besig is om ons te slag.
Vandag presies 'n jaar gelede 'n aansoek ingedien. 10 Junie 2020
Ek druip my wiskunde eksamen, nou betoog ek om penne verban te kry….. Selle deng.
Soe omdat die polisie te dom, te onbevoeg en te lui is, het iemand wat rerig 'n geweer nodig het vir self verdediging, soos 'n plaas boer, het nou niks, en kan niks kry nie. My gooiste gee die 250000 aansoeke vir die DA, Solidariteit, AfrForum en VFPlus. Binne 'n jaar is daai 250000 aansoeke kaf gedraf. Of nog beter stem die ANC uit. Dit sal nou net te lekker wees. My eerste drankie by die kroeg as die ANC ge#Voertsak het sal 'n dubbel vodka, lime en lemonade, met 'n shot bitters. Daar sal miskien nog soe paar volg!
Ja en hoekom doen mnr Cele nie iets aan di ongelisensieerde wapens ni? Die polisie, veral die rekruute weet nie eers hoe om n wapen te gebruik nie. Hul, di polisie by verskeie stasies is dan in dni bereid om iemand wzt hul steun nodig het te help ni. Regering gaan kyk na jul wagte, het ons dit ..nee maar ons wt betaal ht v ons gewere is verkeerd